ORDE do 11 de febreiro de 2025 pola que se determinan os servizos mínimos durante a folga que afectará o persoal da empresa que presta servizos de limpeza nos centros hospitalarios públicos dependentes da Área Sanitaria de Ferrol e que se desenvolverá desde as 00.00 horas do día 17 de febreiro de 2025 ata as 24.00 horas do día 19 de febreiro de 2025.
Consellería de Sanidade — III. Outras disposicións — 14/02/2025

O artigo 28.2 da Constitución española recoñece como dereito fundamental da persoa o dereito á folga.
Así mesmo, o artigo 10 do Real decreto lei 17/1977, do 4 de marzo, sobre relacións de traballo establece que cando a folga se declare en empresas encargadas da prestación de calquera xénero de servizos públicos ou de recoñecida e inaprazable necesidade e concorran circunstancias de especial gravidade, a autoridade gobernativa poderá acordar as medidas necesarias para asegurar o funcionamento dos servizos.
Ademais, a xurisprudencia do Tribunal Constitucional, entre outras STC 183/2006, do 19 de xuño, vén considerando como servizos esenciais aqueles que satisfagan dereitos e intereses dos cidadáns vinculados aos dereitos fundamentais, liberdades públicas e bens constitucionalmente protexidos, como son o dereito á protección da saúde e o dereito á seguridade e hixiene no traballo.
O exercicio deste dereito na Administración como nas empresas, entidades e institucións públicas ou privadas que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG núm. 116, do 20 de xuño), entre os que se encontra a sanidade.
O desempeño da prestación da asistencia sanitaria pública non se pode ver afectado gravemente polo lexítimo exercicio do dereito de folga, xa que aquel é considerado e recoñecido prioritariamente en relación con este. O que implica a necesidade de conxugar o citado exercicio cun axeitado establecemento dos servizos mínimos naquelas áreas e actividades que repercuten na xestión dos servizos sanitarios, para preservar, en último termo, o propio dereito á vida e á integridade física das persoas usuarias dos devanditos servizos.
O artigo 3 do citado decreto faculta os conselleiros ou conselleiras competentes por razón dos servizos esenciais afectados para que, mediante orde e ante cada situación de folga, decidan o mínimo de actividade necesaria para asegurar o mantemento dos tales servizos, así como para determinar o persoal necesario para a súa prestación.
Os representantes do persoal da empresa Serveo, S.A.U., que presta servizos de limpeza nos centros hospitalarios públicos dependentes da Área Sanitaria de Ferrol comunicaron a convocatoria dunha folga que se desenvolverá, desde as 00.00 horas do día 17 de febreiro de 2025, ata as 24.00 horas do día 19 de febreiro de 2025.
Dado que a folga afectará o servizo de limpeza dos devanditos centros, resulta obvio que a suspensión da citada actividade pode implicar niveis de contaminación que porían en risco a saúde, tanto das persoas doentes e usuarias, como dos e das profesionais que prestan servizo nestes centros, polo que resulta procedente fixar os servizos mínimos.
Con base no que antecede, e logo da audiencia ao Comité de Folga,
Artigo 1
A folga referida na parte expositiva entenderase condicionada ao mantemento dos servizos mínimos, segundo os criterios que se establecen nesta orde.
A folga convocada afecta todos/as os/as traballadores/as da empresa Serveo, S.A.U., que prestan servizos de limpeza nos centros hospitalarios públicos, dependentes da Área Sanitaria de Ferrol e desenvolverase desde as 00.00 horas do día 17 de febreiro de 2025 ata as 24.00 horas do día 19 de febreiro de 2025.
Debido á necesidade da hixiene e limpeza na prestación dos servizos sanitarios, para os efectos de manter a calidade asistencial e a seguridade dos pacientes, é preciso garantir que, con carácter xeral, as instalacións estean en perfectas condicións de limpeza, tanto no que respecta a zonas de hospitalización de enfermos, consultas, vestiarios de persoal, áreas críticas, servizos de urxencias e quirófanos, así como nas zonas comúns de uso xeral, pois as eventuais diminucións dos parámetros de limpeza nalgunha destas zonas pode incidir directamente tamén nas demais.
Polo tanto, a porcentaxe de servizos mínimos exixidos será distinto en función do nivel de risco de infección para os pacientes en cada área, pois o principal obxectivo da limpeza no medio hospitalario é diminuír a carga de microorganismos dos obxectos e superficies que rodean o paciente.
De acordo coa motivación anterior, os servizos mínimos que se fixan resultan totalmente imprescindibles para manter a cobertura axeitada do servizo esencial da asistencia sanitaria, con total seguridade para os/as pacientes, usuarios/as e traballadores/as, sen poñer en risco a realización da actividade asistencial, para os efectos de evitar así que se produzan graves prexuízos á cidadanía. E, ao propio tempo, responden á necesidade de compatibilizar o respecto ineludible do exercicio do dereito á folga coa atención á poboación, que baixo ningún concepto pode quedar desasistida, dadas as características do servizo dispensado.
Estas circunstancias, unidas á necesidade de garantir a presenza dun mínimo de persoal que poida atender de forma permanente a actividade imprescindible e esencial nese ámbito, determinan que se opte, polos seguintes criterios reitores, utilizados ademais noutras folgas neste sector:
1. Áreas de urxencias, laboratorio de urxencias, radiodiagnóstico de urxencias, UCI, área cirúrxica, reanimación poscirúrxica, reanimación cardíaca, oncoloxía radioterápica, hematoloxía, hospital de día e diálise: o persoal preciso para garantir o 100 % das presenzas e prestación de limpeza habituais.
2. Radioloxía intervencionista, esterilización e hospitalización: o persoal preciso para garantir o 70 % das presenzas e prestación de limpeza habituais.
3. Restantes áreas: o persoal preciso para garantir o 50 % das presenzas e prestación de limpeza habituais.
Artigo 2
A determinación do persoal necesario con base nos criterios anteriores faraa a empresa coordinadamente coa Xerencia da Área Sanitaria de Ferrol e a súa fixación deberá estar adecuadamente motivada.
A xustificación debe contar no expediente de determinación de mínimos e exteriorizarse axeitadamente para xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as presenzas mínimas.
O persoal necesario para a cobertura dos servizos mínimos deberá ser publicado nos taboleiros de anuncios con antelación ao comezo da folga.
A designación nominal de efectivos que deben cubrir os servizos mínimos, que deberá recaer no persoal de xeito rotatorio, será determinada pola empresa e notificada ao persoal designado.
O persoal designado como servizo mínimo que desexe exercer o seu dereito de folga poderá instar a substitución da súa designación por outro/a traballador/a que voluntariamente acepte o cambio de xeito expreso.
No anexo desta resolución recóllese o número de efectivos de servizos mínimos acordado para cubrir as xornadas de folga.
Artigo 3
Os paros e alteracións no traballo por parte do persoal necesario para o mantemento dos servizos mínimos serán considerados ilegais para os efectos do establecido no artigo 16.1 do Real decreto lei 17/1977, do 4 de marzo (BOE núm. 58, do 9 de marzo).
Artigo 4
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios/as dos establecementos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no
Diario Oficial de Galicia
.
Santiago de Compostela, 11 de febreiro de 2025